Document ID: 32006D0575

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Αυγούστου 2006
σχετικά με τη χρηματοδότηση, για το 2006, των δαπανών που συνεπάγονται τα μέσα πληροφορικής και οι ενέργειες επικοινωνίας στον τομέα της υγείας και της καλής μεταχείρισης των ζώων
(2006/575/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως τα άρθρα 17, 37 και 37α,
Εκτιμώντας τα ακόλουθα:
(1)
Η απόφαση 2004/292/ΕΚ της Επιτροπής, της 30ής Μαρτίου 2004, σχετικά με την εφαρμογή του συστήματος Traces και την τροποποίηση της απόφασης 92/486/ΕΟΚ (2), κατέστησε υποχρεωτική τη συμμετοχή των κρατών μελών στο σύστημα αυτό από τις 31 Δεκεμβρίου 2004. Πρέπει να προβλεφθούν οι δαπάνες που είναι απαραίτητες για την επικαιροποίηση του συστήματος, η οποία επιβάλλεται από την εξέλιξη της οικείας κτηνιατρικής νομοθεσίας και την ανάπτυξη του Traces, ιδίως όσον αφορά τη διαχείριση του κινδύνου. Λόγω των τεχνικών επιταγών που αφορούν τη διαθεσιμότητα και τη σταθερότητα του πλαισίου παραγωγής του Traces, καθώς και λόγω των απαιτήσεων ασφάλειας, κρίνονται επίσης απαραίτητες η απόκτηση υλικού πληροφορικής και η συγκρότηση ομάδας επιτήρησης και συντήρησης, η οποία θα ασχολείται αποκλειστικά με αυτό το σύστημα. Τέλος, η καθημερινή χρήση του συστήματος απαιτεί να είναι διαθέσιμος ένας ενισχυμένος μηχανισμός υλικοτεχνικής υποστήριξης, λαμβάνοντας υπόψη την αποκτηθείσα πείρα. Η χρηματοδοτική συμμετοχή της Κοινότητας βασίζεται στα άρθρα 37 και 37α της απόφασης 90/424/ΕΟΚ.
(2)
Το σύστημα κοινοποίησης που καθιερώθηκε, βάσει της οδηγίας 82/894/ΕΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα (3), με την απόφαση 2005/176/ΕΚ της Επιτροπής, της 1ης Μαρτίου 2005, για τον καθορισμό της κωδικοποιημένης μορφής και των κωδικών όσον αφορά τη γνωστοποίηση ασθενειών ζώων σύμφωνα με την οδηγία 82/894/ΕΟΚ του Συμβουλίου (4), πρέπει να επικαιροποιηθεί από τεχνική άποψη. Η χρηματοδοτική συμμετοχή της Κοινότητας βασίζεται στο άρθρο 37 της απόφασης 90/424/ΕΟΚ.
(3)
Η μόνη ενέργεια που πραγματοποιήθηκε ήταν η εξέταση των προδιαγραφών ενός συστήματος πλοήγησης που προβλεπόταν στην απόφαση 2005/607/ΕΚ της Επιτροπής, της 5ης Αυγούστου 2005, σχετικά με τη χρηματοδότηση, για το 2005, των δαπανών που συνεπάγονται τα μέσα πληροφορικής και οι ενέργειες επικοινωνίας στον τομέα της υγείας και της καλής μεταχείρισης των ζώων (5). Κρίνεται πλέον σκόπιμο να επαναπρογραμματιστεί η μελέτη για τη χρήση της τεχνολογίας πλοήγησης με δορυφόρο με σκοπό την καλύτερη προστασία των ζώων, σύμφωνα με τον κανονισμό (ΕΚ) αριθ. 1/2005 του Συμβουλίου, της 22ας Δεκεμβρίου 2004, για την προστασία των ζώων κατά τη μεταφορά και συναφείς δραστηριότητες και για την τροποποίηση των οδηγιών 64/432/ΕΟΚ και 93/119/ΕΟΚ και του κανονισμού (ΕΚ) αριθ. 1255/97 (6). Η χρηματοδοτική συμμετοχή της Κοινότητας βασίζεται στο άρθρο 17 της απόφασης 90/424/ΕΟΚ.
(4)
Η πολιτική ενημέρωσης όσον αφορά την προστασία των ζώων απαιτεί επίσης τη γνωστοποίηση των σχετικών τεχνικών και επιστημονικών εξελίξεων, καθώς και την ευαισθητοποίηση των εμπορικών εταίρων της Ευρωπαϊκής Ένωσης όσον αφορά την καλή μεταχείριση των εκτρεφόμενων ζώων. Η χρηματοδοτική συμμετοχή της Κοινότητας βασίζεται στο άρθρο 17 της απόφασης 90/424/ΕΟΚ.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΑΠΟΦΑΣΙΖΕΙ:
Άρθρο 1
Traces
Η συντήρηση, η επικαιροποίηση και η ανάπτυξη του συστήματος Traces, που προβλέπεται στην απόφαση 2004/292/ΕΚ, εγκρίνονται για τα ακόλουθα ποσά και για τους ακόλουθους στόχους:
-
500 000 ευρώ για την απόκτηση του ειδικού εξοπλισμού και τεχνικών μέσων που κρίνονται απαραίτητα για τις απαιτήσεις διαθεσιμότητας και ασφάλειας του συστήματος,
-
450 000 for ευρώ για την απόκτηση του απαραίτητου μηχανισμού υλικοτεχνικής υποστήριξης στο πλαίσιο της βοήθειας προς τους χρήστες του συστήματος,
-
200 000 ευρώ για την απόκτηση του απαραίτητου μηχανισμού συντήρησης, έτσι ώστε να προσαρμόζεται το σύστημα στις νομικές και τεχνικές εξελίξεις,
-
300 000 ευρώ για την απαραίτητη ανάπτυξη προγραμμάτων πληροφορικής με σκοπό την υλοποίηση ενός μηχανισμού για τη διαχείριση του κινδύνου.
Άρθρο 2
Σύστημα κοινοποίησης των ασθενειών των ζώων
Η συντήρηση του συστήματος κοινοποίησης, που προβλέπεται στην απόφαση 2005/176/ΕΚ, εγκρίνεται για ποσό 200 000 ευρώ.
Άρθρο 3
Κοινοποίηση στον τομέα της καλής μεταχείρισης των ζώων
1. Η μελέτη για την ανάπτυξη τεχνολογιών της πληροφορίας και της επικοινωνίας όσον αφορά τους εξοπλισμούς πλοήγησης από δορυφόρο, κάτι που θα αυξήσει την αποτελεσματικότητα των επίσημων ελέγχων στον τομέα της καλής μεταχείρισης των ζώων, εγκρίνεται για ποσό 200 000 ευρώ.
2. Η κοινοποίηση εκ μέρους της Επιτροπής προς τους καταναλωτές πληροφοριών σχετικά με την κοινοτική νομοθεσία για την προστασία των ζώων εγκρίνεται για ποσό 240 000 ευρώ.
3. Η κοινοποίηση εκ μέρους της Επιτροπής προς τους εμπορικούς εταίρους της εξέλιξης της κοινοτικής νομοθεσίας για την προστασία των ζώων εγκρίνεται για ποσό 230 000 ευρώ.
Άρθρο 4
Διαδικασία ανάθεσης συμβάσεων
Η επιλογή των αναδόχων πραγματοποιείται βάσει προσκλήσεων υποβολής προσφορών που θα δημοσιευθούν το φθινόπωρο του 2006.
Βρυξέλλες, 17 Αυγούστου 2006.

Labels: 20
8
6
12
15